Dodge

Η Dodge (ευρωπαϊκή προφορά: Ντοτζ, ορθή αμερικανική προφορά: Ντατζ) είναι ένας από τους μεγαλύτερους κατασκευαστές αυτοκινήτων των Η.Π.Α. και σήμερα εδρεύει στην περιοχή Όμπερν Χιλς της πολιτείας Μίσιγκαν. Ιδρύθηκε υπό την ονομασία Dodge Brothers Company (Εταιρεία των Αδερφών Ντοτζ), από τα αδέρφια Ντοτζ το έτος 1900. Επίσης, αποτέλεσε μια από τις θυγατρικές εταιρείες του ομίλου FCA US (πρώην Chrysler LLC) και γενικότερα της Fiat Chrysler Automobiles από το 2014. Από τον Ιανουάριο του 2021 ανήκει στον όμιλο Stellantis.

Κατά το παρελθόν, εθεωρείτο ως εταιρεία η οποία ήταν αποτελούμενη από μεσαίου οικονομικού κόστους δίδυμα μοντέλα της τότε λίγο ακριβότερης Chrysler, δηλαδή αντίθετα με την σήμερα ανενεργή Plymouth (παραγωγή: 1928 - 2001) που ήταν η «εισαγωγική» στον όμιλο της Chrysler και το κόστος απόκτησης των μοντέλων της ήταν ακόμα χαμηλότερο από αυτών της Dodge. Στα νεότερα χρόνια, η Dodge έχει δώσει έμφαση κυρίως στον τομέα των υψηλών επιδόσεων.

 Ιστορικό 
Αρχικά ξεκίνησε ως εταιρεία κατασκευής ανταλλακτικών, ενώ το πρώτο της εργοστάσιο πλήρους παραγωγής κτίστηκε στην περιοχή Χάμτρακ του Μίσιγκαν το 1910, μονάδα που έκλεισε τον Ιανουάριο του 1980 και κατεδαφίστηκε το 1981, και η παραγωγή αυτοκινήτων της ξεκίνησε το 1914. Κατά τη διάρκεια του Β' Παγκοσμίου Πολέμου, η εταιρεία παρήγαγε τροχοφόρα οχήματα που ήταν βασιζόμενα στις σειρές VC και WC.

Η μετέπειτα πορεία της Dodge είχε ως αποτέλεσμα την πώλησή της, λόγω των θανάτων των δύο αδελφών το 1920, και η εταιρεία πωλήθηκε από τις οικογένειές τους το 1925 στην Dillion, Read & Co, μια τράπεζα που υπήρχε έως και τη δεκαετία του 1960, και μετά εξαγοράστηκε από την αυτοκινητοβιομηχανία Chrysler το 1928. Ως αποτέλεσμα, υπήρξε και μέλος του ομίλου DaimlerChrysler από το 1998 έως το 2007. Από τον Ιούνιο του 2006, η Dodge ξεκίνησε να διατίθεται επίσημα και στην Ευρώπη (αν και τελικώς η εξαγωγή αυτή έμελλε να είναι βραχύβια). Το 2009 βρέθηκε προσωρινά υπό την καθοδήγηση της Αμερικανικής κυβέρνησης, λόγω της χρεωκοπίας που υπέστη ο όμιλος Chrysler, που είχε ως αποτέλεσμα να εξαγοραστεί από την Fiat και να ενταχθεί στον νέο τότε όμιλο Fiat Chrysler Automobiles (FCA).

Μετά την εξαγορά του ομίλου Chrysler (και συνεπώς των Chrysler και Dodge) από τη Fiat, ο τότε πρόεδρος της Fiat, Σέρτζιο Μαρκιόνε, ανακοίνωσε τον Οκτώβριο του 2009 ότι αποφάσισε να αποσύρει τις εταιρείες Chrysler και Dodge από την Ευρώπη το 2010 (με εξαίρεση το Ηνωμένο Βασίλειο και την Ιρλανδία ειδικά για την Chrysler) και να διατηρήσει στην ήπειρο αυτή μόνο την Jeep από τις αμερικανικές μάρκες, με την αιτιολογία ότι, όπως δήλωσε τότε, «δεν μπορούμε να διατηρούμε στην Ευρώπη τόσες μάρκες ταυτόχρονα». Ειδικότερα η Dodge σταμάτησε να διατίθεται επίσημα στην Ευρώπη από την 1η Ιουνίου 2011 (σχεδόν ταυτόχρονα και με την Chrysler, που διατηρήθηκε για λίγα χρόνια ακόμα μόνο στο Ηνωμένο Βασίλειο και στην Ιρλανδία και μετά διακόπηκε και εκεί οριστικά). Στην πράξη, ωστόσο, αρκετοί αντιπρόσωποι σε κάποιες ευρωπαϊκές χώρες συνέχισαν να εισάγουν έναν μικρό αριθμό αντιτύπων της Dodge κατόπιν παραγγελίας, ενώ από το 2019 η μάρκα Dodge επανήλθε σε πολλές ευρωπαϊκές αγορές πιο μαζικά.

Με απόφαση επίσης του Σέρτζιο Μαρκιόνε, το 2009 επήλθε ο διαχωρισμός της Ram Trucks από την Dodge. Ωστόσο, από το 2012 απέκτησε δυο θυγατρικές: την RAM Trucks και, προσωρινά, την σπορ SRT. Η Ram Trucks είναι θυγατρική εταιρεία της Dodge και κατασκευαστής βαρέων οχημάτων ακόμα και σήμερα. Η SRT με την έναρξη παραγωγής του Dodge Viper πέμπτης γενιάς, κυκλοφόρησε το μοντέλο για πρώτη φορά ως SRT Viper μέχρι τον Μάιο του 2014, που μετονομάστηκε εκ νέου σε Dodge Viper, καθώς η βραχύβια εταιρεία SRT επανεντάχθηκε τότε στην Dodge. Τελικώς όμως, η παραγωγή της 5ης γενιάς έληξε οριστικά τον Αύγουστο του 2017, όταν και διακόπηκε οριστικά και η σπορ σειρά Viper, χωρίς να υπάρξει μετά διάδοχος.

 Πρόσφατα και σημερινά μοντέλα 

 Λογότυπα 
Από το 1993 έως τον Μάιο του 2010, το λογότυπο της Dodge απεικόνιζε το κεφάλι ενός κριού, με το σλόγκαν «Grab life by the horns», δηλαδή «Πιάσε τη ζωή από τα κέρατα». Από τη σεζόν (model year, έτος μοντέλου) του 2011, τα μοντέλα Dodge φέρουν στο εξής τη λέξη «Dodge» με δύο κεκλιμένες αγωνιστικές ρίγες, οι οποίες και συμβολίζουν τον σπορ χαρακτήρα της μάρκας, ενώ το λογότυπο με το κεφάλι του κριού έγινε το επίσημο σήμα της θυγατρικής Ram Trucks.

 Αναφορές 

 Βιβλιογραφία 
 Brinkley, Douglas (2004). Wheels for the World: Henry Ford, his Company, and a Century of Progress, 1903–2003. .
 Burness, Tad (2001). Ultimate Truck & Van Spotter's Guide 1925–1990. .
 .
 Gunnell, John A., ed. (1993). Standard Catalog of American Light-Duty Trucks, Second Edition. .
 Lenzke, James T., ed. (2000) Standard Catalog of Chrysler 1914–2000. .
 Ruiz, Marco (1986). Japanese Car. .
 Vlasic, Bill and Stertz, Bradley A. (2000). Taken for a Ride: How Daimler-Benz Drove Off with Chrysler. .

 Εξωτερικοί σύνδεσμοι 

 Η επίσημη αμερικανική ιστοσελίδα της Dodge
 Η επίσημη ελληνική ιστοσελίδα της Dodge 
 Dodge Trucks of the 60s and 70s 

Κατηγορία:Αυτοκινητοβιομηχανίες των ΗΠΑ
Κατηγορία:Κατασκευαστές φορτηγών